Προβλέπει μια στρατηγική για τη στήριξη των χωρών της Ευρωπαϊκής Ένωσης (ΕΕ) όσον αφορά τη μείωση των υγειονομικών, οικονομικών και κοινωνικών προβλημάτων που σχετίζονται με την επιβλαβή και επικίνδυνη κατανάλωση οινοπνεύματος. Η στρατηγική καθορίζει τα θέματα προτεραιότητας, προσδιορίζει τα διάφορα επίπεδα δράσης και απαριθμεί τα μέτρα που έχουν ληφθεί από τις χώρες της ΕΕ για την ενθάρρυνση των ορθών πρακτικών. Καλεί επίσης όλα τα άλλα ενδιαφερόμενα μέρη να λάβουν μέτρα για να μειώσουν τις βλάβες που προκαλούνται από το οινόπνευμα. Σε αυτόν τον τομέα η δράση της Ευρωπαϊκής Επιτροπής συμπληρώνει τις εθνικές στρατηγικές. Πέντε προτεραιότητες 1. Προστασία των νέων, των παιδιώνκαι των εμβρύων — αυτή η προτεραιότητα περιλαμβάνει 3 συγκεκριμένους στόχους: μείωση της κατανάλωσης οινοπνεύματος από ανηλίκους και μείωση της επιβλαβούς και επικίνδυνης κατανάλωσης από τους νέους, μείωση των δυσάρεστων καταστάσεων που βιώνουν τα παιδιά σε οικογένειες με προβλήματα αλκοολισμού, μείωση της έκθεσης στο οινόπνευμα κατά τη διάρκεια της εγκυμοσύνης. 2. Μείωση των τραυματισμών και των θανάτων σε τροχαία ατυχήματα που οφείλονται στην κατανάλωση οινοπνεύματος 3. Μείωση της βλάβης που προκαλεί το οινόπνευμα στους ενηλίκους και μείωση των αρνητικών συνεπειών του στον χώρο εργασίας — οι συγκεκριμένοι στόχοι είναι οι εξής: μείωση των χρόνιων σωματικών και ψυχικών διαταραχών που οφείλονται στην κατανάλωση οινοπνεύματος, μείωση του αριθμού των θανάτων που προκαλούνται από το οινόπνευμα, παροχή πληροφοριών στους καταναλωτές, ώστε να είναι σε θέση να επιλέγουν με επίγνωση, συμβολή στη μείωση των βλαβών που προκαλούνται από το οινόπνευμα στον χώρο εργασίας. 4. Ενημέρωση, επιμόρφωση και ευαισθητοποίηση — δίνεται ιδιαίτερη έμφαση στις συνέπειες της επιβλαβούς και επικίνδυνης κατανάλωσης οινοπνεύματος για: το έμβρυο, τους ανήλικους πότες, την ικανότητα εργασίας και οδήγησης. 5. Ανάπτυξη, υποστήριξη και διατήρηση κοινής βάσης τεκμηρίωσης — συγκέντρωση συγκρίσιμων πληροφοριών σχετικά με διάφορα ζητήματα, όπως: τα επίπεδα κατανάλωσης, τις μορφές κατανάλωσης, τις κοινωνικές και υγειονομικές επιπτώσεις του οινοπνεύματος. Στήριξη των χωρών της ΕΕ Ο ρόλος της ΕΕ σε αυτή τη στρατηγική είναι να συμπληρώνει τις προσπάθειες των χωρών της ΕΕ, να προσθέτει αξία στις ενέργειές τους και να παρέχει τη δυνατότητα στις χώρες της ΕΕ να συνεργάζονται προκειμένου να χειρίζονται κοινά ζητήματα. Τον Ιανουάριο του 2014 ξεκίνησε η 3ετής κοινή δράση για τη μείωση των βλαβών που προκαλούνται από το οινόπνευμα (RARHA), η οποία χρηματοδοτείται στο πλαίσιο του προγράμματος υγείας της ΕΕ. Στόχος της είναι να παράσχει υποστήριξη στις χώρες της ΕΕ ώστε να σημειώσουν πρόοδο στην επιδίωξη κοινών προτεραιοτήτων, σύμφωνα με τη στρατηγική της ΕΕ για το οινόπνευμα, και να τις βοηθήσει να αντιμετωπίσουν και να μειώσουν τις βλάβες που προκαλούνται από το οινόπνευμα. Εφαρμογή της στρατηγικής Σε έκθεση του 2013 διαπιστώθηκε ότι οι περισσότερες χώρες της ΕΕ είχαν επικαιροποιήσει και ενισχύσει τις στρατηγικές τους για το οινόπνευμα προς την κατεύθυνση της στρατηγικής της ΕΕ. Σχετικά με τους 5 τομείς προτεραιοτήτων, η στρατηγική της ΕΕ κατέδειξε σαφή αποτελέσματα όσον αφορά τη στήριξη της δράσης των χωρών της ΕΕ. Ο συντονισμός και η στήριξη των χωρών της ΕΕ θα μπορούσε να ενισχυθεί με την αύξηση της προβολής της επιτροπής για τις εθνικές πολιτικές και δράσεις για το αλκοόλ (CNAPA) και τη θέσπιση ενός πολυετούς σχεδίου εργασίας. Τα ενδιαφερόμενα μέρη θα πρέπει να ενθαρρυνθούν να συμμετάσχουν στο φόρουμ της ΕΕ για το οινόπνευμα και την υγεία.